“เรือด่วนเจ้าพระยา” คัมแบ็คบริการ “เรือธงส้ม” วันอาทิตย์ ดีเดย์ 3 ก.ค.นี้
“เรือด่วนเจ้าพระยา” เตรียมกลับมาเปิดให้บริการวันอาทิตย์เรือธงส้มในวันอาทิตย์ เพื่อส่งเสริมการเดินทางท่องเที่ยวริมแม่น้ำเจ้าพระยาในช่วงวันหยุด เริ่ม 3 ก.ค. นี้
“เรือด่วนเจ้าพระยา” เตรียมกลับมาเปิดให้บริการวันอาทิตย์เรือธงส้มในวันอาทิตย์ เพื่อส่งเสริมการเดินทางท่องเที่ยวริมแม่น้ำเจ้าพระยาในช่วงวันหยุด เริ่ม 3 ก.ค. นี้
29 มิ.ย. 2565

ผู้สื่อข่าวรายงานว่า เรือด่วนเจ้าพระยาเตรียมกลับมาให้บริการเรือธงส้มในวันอาทิตย์ เพื่อส่งเสริมการเดินทางท่องเที่ยวริมแม่น้ำเจ้าพระยาในช่วงวันหยุด และอำนวยความสะดวกให้กับผู้โดยสารที่ต้องการเดินทางในวันหยุด เริ่ม 3 ก.ค. นี้
นาวาตรีเจริญพร เจริญธรรม กรรมการผู้จัดการบริษัท เรือด่วนเจ้าพระยา จำกัด ผู้ให้บริการเรือโดยสารในแม่น้ำเจ้าพระยา เปิดเผยว่า ทางบริษัทฯ เล็งเห็นว่าในเดือนกรกฎาคมที่จะถึงนี้ มีช่วงวันหยุดยาวหลายวัน ประกอบกับทางภาครัฐได้ผ่อนคลายมาตรการต่างๆ ลงแล้ว จึงมีการเตรียมพร้อมเปิดเดินเรือธงส้มในวันอาทิตย์ เพื่ออำนวยความสะดวกให้กับผู้โดยสารที่ต้องการเดินทางในวันหยุด อีกทั้งยังต้องการสนับสนุนการท่องเที่ยวริมแม่น้ำเจ้าพระยาด้วย ซึ่งจะกลับมาเปิดให้บริการในวันอาทิตย์ที่ 3 ก.ค. นี้ เป็นต้นไป
สำหรับการเปิดเดินเรือธงส้มในวันอาทิตย์นั้น นอกจากจะเป็นการอำนวยความสะดวกให้แก่ผู้โดยสารชาวไทยแล้ว ยังเป็นการกระตุ้นให้นักท่องเที่ยวต่างชาติเลือกมาใช้บริการ เพื่อท่องเที่ยวตามสถานที่ต่างๆ และชมความสวยงามริมแม่น้ำเจ้าพระยา ซึ่งเป็นอีกทางหนึ่งที่จะช่วยส่งเสริมธุรกิจชุมชนให้สามารถคงอยู่ได้
โดยในเส้นทางของเรือธงส้ม นนทบุรี-วัดราชสิงขร จะมีสถานที่ท่องเที่ยวและจุดเชื่อมต่อกับขนส่งสาธารณะอื่นๆ ที่อยู่ใกล้กับท่าจอดเรือหลายแห่ง อาทิ
1.ท่าบางโพ: เชื่อมต่อกับ MRT บางโพ
2.ท่าเทเวศร์: วัดเทวราชกุญชร
3.ท่าพรานนก: วัดระฆังโฆสิตาราม
4.ท่าวัดอรุณ: วัดอรุณราชวราราม
5.ท่ากรมเจ้าท่า: วัดไตรมิตรวิทยาราม
6.ท่าไอคอนสยาม: ไอคอนสยาม
7.ท่าสาทร: เชื่อมต่อกับ BTS สะพานตากสิน
สำหรับตารางเรือโดยสารวันอาทิตย์ เริ่มให้บริการตั้งแต่ 3 ก.ค. 65 เป็นต้นไป
เดินเรือเฉพาะเรือธงส้ม 
1.นนทบุรี-วัดราชสิงขร ตั้งแต่ 09.00 น. – 17.00 น. ออกทุก 30-40 นาที
2.วัดราชสิงขร-นนทบุรี ตั้งแต่ 10.30 น. – 17.30 น. ออกทุก 30-40 นาที
วันเสาร์และวันหยุดนักขัตฤกษ์ เดินเรือเฉพาะเรือธงส้ม
1.นนทบุรี-วัดราชสิงขร ตั้งแต่ 07.30 น. – 17.00 น. ออกทุก 30-40 นาที
2.วัดราชสิงขร-นนทบุรี ตั้งแต่ 08.30 น. – 17.30 น. ออกทุก 20-40 นาที